Document ID: /roh_data/filtered/fineweb-2-filterrobots_roh.jsonl.gz/50620

Emprim agid
Las emprimas 48 uras fan tut la differenza
- Na as laschai betg pigliar da la panica.
- Contactai il pli spert pussaivel in expert da la conservaziun.
- Agì l'emprim per las collecziuns las pli impurtantas.
En cas d'incendi, d'inundaziun u da terratrembel èn era ils portatuns en grond privel. Ils donns ils pli frequents èn la defurmaziun, la decumposiziun chemica e la destrucziun da las surfatschas.
Las sperditas en consequenza da situaziuns extremas derivan principalmain dals donns fisics vi da las materialias. Blers donns pegiureschan dapli temp che passa, perquai èsi impurtant d'agir il pli spert pussaivel suenter l'eveniment extrem ed avant l'emprima tentativa da reproducziun. Uschiglio poi dar donns permanents ch'en generalmain menders ch'ils donns da l'eveniment stess.
Las lavurs da recuperaziun e da nettegiament ston vegnir executadas da persunal qualifitgà. Suenter in accident ston ins convocar in expert professiunal. Dalunga ch'il lieu da l'accident è segirà ston ins allontanar ils portatuns per evitar ch'i dettia ulteriurs donns e contaminaziuns.
En il casch'il donn stat en relaziun cun auas contaminadas sto il persunal participà al salvament purtar vestgadira da protecziun. Ils portatuns ston vegnir transportads cun quità, en recipients da plastic u en chartuns cun en bustas da plastic, adina en posiziun verticala per betg strapatschar las surfatschas registradas.
En il cas d'ina contaminaziun cun substanzas chemicas liquidas na betg modifitgar la posiziun e na betg volver ils portatuns, damai che quai pudess contribuir a la diffusiun dals liquids. Il portatuns ston vegnir protegids da squass cun ina pulstrada ed isolads dad oscillaziuns da temperatura.
Ils portatuns vegnids bletschs èn particularmain suttamess a l'isada. En 24 uras sa po furmar muffa. Per evitar l'infecziun èsi necessari da conservar quest material en in ambient fraid e sitg enfin ch'ins po recuperar las infurmaziuns. Avant che setgentar els ston ins eliminar las particlas da polluziun. Per nettegiar ston ins utilisar mo aua fraida destillada u demineralisada.
Cun excepziun da las signaturas e d'autras etichettas èsi necessari da prender davent tut il material accumpagnant da palpiri bletsch uschè spert che pussaivel per evitar accumulaziuns d'aua e pussiblas furmaziuns da muffa. Ultra a la muffa exista era il privel da l'oxidaziun da las rasadas da metal.
En cuntrari al chartun na pon ils portatuns bagnads betg vegnir ni schelentads ni setgentads. Ins sto evitar da setgentar els cun ina funtauna da chalur. Ins na po betg tadlar portatuns bagnads u gia setgentads avant ch'els n'èn betg vegnids analisads da persunal tecnic qualifitgà.
Las particlas sitgas, sco per exempel il fulin suenter in incendi u la pulvra causada d'in terratrembel, sa spartan en l'ambient e pon vegnir eliminadas facilmain cun squittar aua. Ins sto conservar ils portatuns contaminads da questas particlas in lieus isolads fin che las acziuns da nettegiament da l'aria èn a fin. Na betg eliminar questas particlas sin ils portatuns cun liquids. Na betg avrir ni ils emballadis ni ils recipients exposts avant ch'ins n'ha betg eliminà il ristg d'ina contaminaziun tras particlas sitgas. Il material che sa chatta en ils recipients n'è forsa betg vegnì contaminà.
Per in nettegiament profund da bindels poi esser necessari da pigliar els giu dals spols, forsa ston ins era demontar las bobinas, las cassettas u las cartuschas per pudair las nettegiar u substituir. In bindel prendì giu dal spol è particularmain fragil e po vegnir pulì exclusivamain da persunal instruì e na po betg vegnir girà si puspè u tadlà u magasinà avant d'esser cumplettamain nettegià.
Avant che vegnir magasinads, reproducids u nettegiads ston ils portatuns vegnir acclimatisads en in local aposta en cundiziuns ambientalas stabilas.
Ultra da las periclitaziuns evidentas per ils portatuns en cas d'eveniments da catastrofa, è en privel era la controlla archivistica dal material. Las signaturas e las infurmaziuns collecziunadas sin las etichettas, sin ils recipients u sin ils emballadis pon svanir, perquai èsi impurtant da sa deditgar particularmain era a la recuperaziun da questas infurmaziuns. Sch'in portatun vegn separà da ses recipient original durant il process da nettegiar ston ina adina guardar ch'el restia identifitgabel univocamain.